BG Официален вестник на Европейския съюз C 302/15

Заключения на Съвета от 1 декември 2009 година относно алкохола и здравето

2009/C 302/07

СЪВЕТЪТ НА ЕВРОПЕЙСКИЯ СЪЮЗ:

1. ПРИПОМНЯ

— член 152 от Договора, който гласи, че всички институции на Общността осигуряват високо равнище на закрила на човешкото здраве при разработването и изпълнението на всички политики и дейности на Общността, както и че действията на Общността допълват националните политики,

— Съобщението на Комисията относно здравната стратегия на Европейската общност (1),

— Препоръката на Съвета относно консумацията на алкохол от млади хора (2), която прикани Комисията в сътрудничество с държавите-членки да използва пълноценно всички политики на Общността за разглеждането на въпросите, засегнати в препоръката, inter alia, разработването на национално и европейско равнище на цялостни политики за промоция на здраве, които да разглеждат въпроса с консумацията на алкохол,

— заключенията на Съвета от 5 юни 2001 г. относно стратегия на Общността за намаляване на свързаните с алкохола вреди (3), изтъкнати отново в заключенията на Съвета през 2004 г.; (4),

— подкрепата на Съвета (5) за Съобщението на Комисията относно стратегия на ЕС за подпомагане на държавите-членки при намаляването на свързаните с алкохола вреди (6), включително приоритетните области и действия в нея, както и поканата към Комисията да докладва редовно, считано от 2008 г., за напредъка на равнище ЕС и на национално равнище,

— неколкократно заявеното становище на Съда на Европейските общности, че общественото здраве е на първо място сред интересите, закриляни от член 30 от Договора, и че в наложените от Договора рамки именно държавите-членки следва да решат какво равнище на закрила на здравето се стремят да осигурят чрез националните политики и законодателство (7),

— Европейската харта на Световната здравна организация (СЗО) относно алкохола, приета от всички държави-членки на ЕС през 1995 г., и по-специално етичния принцип, че всички деца, юноши и млади хора имат правото да растат в среда, защитена от отрицателните последствия от консумацията на алкохол, и, доколкото това е възможно, от рекламата на алкохолни напитки,

— извършената дейност под егидата на резолюцията на Световната здравна асамблея „Стратегии за намаляване употребата на алкохол във вредни количества“ (WHA61.4), в която се оправя искане към генералния директор на СЗО да изготви проект за световна стратегия за намаляване употребата на алкохол във вредни количества, който да бъде включен сред документите за 126-ото заседание на Изпълнителния съвет през януари 2010 г.,

2. ИЗТЪКВА ОТНОВО, че

— държавите-членки носят основната отговорност за националните политики по отношение на алкохола, като чрез стратегията на ЕС относно алкохола Комисията може да подпомага и допълва националните политики в областта на общественото здравеопазване,

— употребата на алкохол в опасни и вредни количества представлява третият по значимост рисков фактор в ЕС за влошено здравословно състояние и преждевременна смърт след тютюнопушенето и високото кръвно налягане (8),

— много политики на Общността оказват потенциално положително или отрицателно въздействие върху здравето и благосъстоянието и е важно да се отчита въздействието върху здравето при вземането на решения във всички сектори на политиката,

3. ОТБЕЛЯЗВА, че

— степента на свързаните с алкохола вреди, по-специално сред уязвимите групи, по пътищата и на работното място, остава все още висока в държавите-членки; по изчисления 15 % от пълнолетното население в ЕС редовно употребява алкохол във вредни количества; между пет и девет милиона деца от семейства в ЕС са неблагоприятно засегнати от алкохола, а употребата на алкохол в опасни и вредни количества е причина за близо 16 % от случаите на насилие и безотговорно отношение към деца; и приблизително 60 000 случая ежегодно на раждания на бебета с поднормено тегло се отдават на употребата на алкохол в опасни и вредни количества (9) (10),

— въздействието от употребата на алкохол във вредни количества е по-голямо при по-младите възрастови групи и от двата пола. Консумацията на алкохол в опасни количества има отношение към над 10 % от смъртните случаи при жените и близо 25 % от смъртните случаи при мъжете на възраст между 15 и 29 години (11), като освен това упо требата на алкохол във вредни количества сред децата и юношите оказва отрицателно въздействие и върху обр азователните им постижения,

— въпросите, свързани с алкохола, са от значение и за Общността поради трансграничния елемент и отрицателните последици както за икономическото и социалното развитие, така и за общественото здраве,

— рекламата на алкохол, наред с влиянието на други значими фактори, като ролята на семейството и социалната среда, представлява фактор, който увеличава вероятността децата и юношите да започнат да употребяват алкохол или да консумират повече, ако вече употребяват алкохол (12),

— алкохолът става по-достъпен в ЕС между 1996 г. и 2004 г. (13) и подходящо разработените национални политики за ценообразуване на алкохола, особено в съчетание с други превантивни мерки, могат да окажат въздействие върху равнищата на консумация на алкохол във вредни и опасни количества и произтичащите вреди, по-специално сред младите хора (14),

— при дадено ниво на консумация на алкохол по-бедните групи население могат да претърпят несъразмерно по-голяма степен на свързани с алкохола вреди, което допринася за неравенство по отношение на здравето между отделните групи и до несъответствия в тази област между държавите-членки (15),

— по-възрастните хора (над 60 години) са по-чувствителни към въздействието на алкохола във вредни количества в сравнение с останалите пълнолетни и свързаните с алкохол смъртни случаи сред по-възрастните хора са нараснали значително през последните десет години, като в някои случаи смъртността се е увеличила с повече от два пъти (16),

— взаимовръзката между консумацията на алкохол във вредни количества и заразни болести (като ХИВ/СПИН, туберкулоза), както и майчиното здраве (17),

— регионалната консултативна среща на СЗО в Европа (18) изтъкна огромното значение на „ресурсите за изпълнение на политики и на подходящото лечение за тези, които се нуждаят от такова“.

4. СЧИТА, че

— стратегията на ЕС относно алкохола отчита съществуването на различни културни традиции, свързани с консумацията на алкохол, в отделните държави-членки, и във връзка с това приеманите мерки трябва да вземат предвид резултатите от националните оценки на въздействието (19),

— има необходимост да се осигури подкрепа и консултации за децата, юношите и младите хора и/или семействата, засегнати от вредните последици от алкохола,

— има необходимост възрастовата група над 60 години да се включи в съществуващите информационни системи в държавите-членки на ЕС и на равнище ЕС,

— има необходимост да се изследват моделите на поведение сред жените и мъжете от различни възрастови групи, за да се съобразят по-добре мерките за предотвратяване консумацията на алкохол, с цел да се обърне подходящото внимание на различните видове рискове,

— основаното на социални детерминанти неравенство по отношение на здравето е тясно свързано, наред с други фактори, с консумацията на алкохол както като причина, така и като следствие. Употребата на алкохол във вредни количества крие добре познат риск или е причина за определени заразни и незаразни болести, като оказва въздействие и върху здравето на работната сила,

5. ПРИКАНВА ДЪРЖАВИТЕ-ЧЛЕНКИ

— да прилагат добрите практики, представени в стратегията на ЕС относно алкохола, и да използват съществуващите данни за ефективни мерки за намаляване на свързаните с алкохола вреди, като вземат предвид определените пет приоритетни теми: предпазване на младите хора, децата и неродените деца; намаляване на смъртните случаи и нараняванията при пътнотранспортни произшествия, свързани с алкохола; предотвратяване на свързаните с алкохола вреди сред пълнолетните и намаляване на отрицателното въздействие на работното място; информиране, образоване и повишаване на осведомеността за въздействието от консумацията на алкохол във вредни и опасни количества; както и разработване и поддържане на обща база данни на равнище ЕС,

— да насърчават прилагането на многосекторен подход и в координация с работата на равнище ЕС да усъвършенстват или да разработят, по целесъобразност, цялостни национални стратегии или планове за действие, съобразени с националните потребности, като до 2011 г. да докладват на Комисията за постиженията и резултатите,

— да използват най-ефективните мерки, за да осигурят на национално равнище разпоредби и правоприлагане в областта на политиката по отношение на алкохола,

— да обмислят ролята на политиката на ценообразуване, напр. разпоредби относно практиката „happy hour“, специални данъци върху смесените напитки и предложенията за безплатни напитки, особено в съчетание с други превантивни мерки, като ефективно средство от инструментариума за намаляване на свързаните с алкохола вреди и да оценят нейното въздействие,

— да обърнат внимание на благосъстоянието на застаряващото население в ЕС, в т.ч. последиците на равнище ЕС от консумацията на алкохол във вредни количества за достойното остаряване в добро здраве, и да допринасят за повишаване на осведомеността сред здравни специалисти, непрофесионални болногледачи и възрастни граждани за потенциалното взаимодействие между алкохола и лекарствените продукти,

6. ПРИКАНВА ДЪРЖАВИТЕ-ЧЛЕНКИ И КОМИСИЯТА

— да запазят водещия характер на политиката по отношение на алкохола, основана на общественото здраве, до 2012 г., за да се поемат устойчиви и дългосрочни ангажименти за намаляване на свързаните с алкохола вреди на равнище ЕС, както и да обмислят приоритетите в следващата фаза от дейността на Комисията за подпомагане на държавите-членки при намаляването на свързаните с алкохола вреди в ЕС,

— да усъвършенстват установяването, разпространението и наблюдението на ефективните мерки, насочени към свеждане до минимум на въздействието върху здравето и социалното въздействие от употребата на алкохол във вредни количества,

— да усъвършенстват разработването и разпространението на примери, основани на налични данни, за превантивни програми за намаляване на вредите от консумацията на алкохол по време на бременност и при шофиране,

— да признаят намаляването на неравенството по отношение на здравето за приоритет на политиката, както и необходимостта да се намали неравенството чрез социални действия и целеви действия за предотвратяване консумацията на алкохол, като се отчитат социалните детерминанти,

— да ангажират представителите от сектора на алкохолните напитки да работят активно за прилагането на регулаторни мерки, така че продуктите им се произвеждат, разпространяват и рекламират отговорно, като по този начин се спомогне за намаляване на свързаните с алкохола вреди. Освен това да обмислят как да се подобри изпълнението на националните разпоредби и тези на ЕС относно рекламирането на алкохол, за да се предпазят ефективно децата и юношите, доколкото е възможно, от излагането на реклама на алкохол,

— да гарантират, че, където са налични, саморегулаторните стандарти и кодекси се разработват, прилагат и наблюдават в сътрудничество с органите за промоция на здраве,

— да включат в съществуващите информационни системи научни данни за консумацията на алкохол и за причинените вреди от консумацията във вредни количества във възрастовата група над 60 години,

— да увеличат научните изследвания относно връзките между консумацията на алкохол във вредни количества и инфекциозните болести като ХИВ/СПИН и туберкулоза,

— да разработват и прилагат процедури за ранно установяване и здравно-образователни действия в първичната здравна помощ и здравните грижи за възрастни, както и в здравните кабинети в училищата,

— да насърчават инициативи за повишаване на осведомеността относно въздействието от употребата на алкохол във вредни количества върху здравето и социалното благосъстояние като част от цялостен подход, предвиден в концепцията за промоция на здраве в училище,

— да обмислят най-добрите начини за информиране и образоване на потребителите, в т.ч. изследвания за това по какъв начин етикетите върху алкохола могат да спомогнат за оценка на консумацията от страна на потребителите или за информирането им относно рисковете за здравето,

— да вземат предвид настоящите заключения, когато се разработва и подпомага изпълнението на стратегия на Европейския съюз за региона на Балтийско море,

7. ПРИКАНВА КОМИСИЯТА

— да продължи да осигурява твърда подкрепа на държавите-членки при разработването на цялостни, ефективни и устойчиви национални политики по отношение на алкохола,

— да предприеме необходимите стъпки, за да гарантира, че целта за намаляването на здравословните и социалните вреди от консумацията на алкохол се отчита при формулирането и изпълнението на всички политики и действия на Общността в тази област,

— да обмисли, когато е подходящо, допълнителни мерки за предпазване на децата, юношите и младите хора от свързаните с алкохола вреди, по-специално за намаляване на консумацията сред непълнолетни, за намаляване на „алкохолните ексцесии“, на излагането на реклама на алкохол и на вредите за децата, израстващи в семейства с алкохолни проблеми,

— в сътрудничество с държавите-членки да разшири познанията за настоящите трансгранични проблеми в ЕС, причинени от незаконна търговия, трансгранична реклама и различия в цените на дребно на алкохолните напитки,

— да разшири познанията за въздействието на алкохола на работното място и по какъв начин да се разглежда упо требата на алкохол във вредни количества в по-широката рамка на превенция на нараняванията, профилактика на болестите и промоция на здраве,

— най-късно през 2012 г. да докладва на Съвета за напредъка и резултатите от дейността на Комисията и за действията, докладвани от държавите-членки,

— да определи приоритети за следващата фаза от дейността на Комисията в областта на алкохола и здравето след приключването на настоящата стратегия през 2012 г.

(1) 8756/00.

(2) Препоръка 2001/458/ЕО на Съвета от 5 юни 2001 г. относно консумацията на алкохол от млади хора, по-специално от деца и юноши, (ОВ L 161, 16.6.2001 г., стр. 38).

(3) Заключения на Съвета от 5 юни 2001 г. относно стратегия на Общността за намаляване на свързаните с алкохола вреди (ОВ C 175, 20.6.2001 г., стр. 1).

(4) Заключения на Съвета от 1—2 юни 2004 г. относно алкохола и младите хора (док. 9881/04).

(5) Заключения на Съвета относно стратегия на ЕС за намаляване на свързаните с алкохола вреди, 30 ноември—1 декември 2006 г. (док. 16165/06).

(6) Съобщение на Комисията от 24 октомври 2006 г. (док. 14851/06).

(7) дело Franzen (C-189/95), дело Heinonen (C-394/97), дело Gourmet (C-405/98), дело Catalonia (съединени дела C-1/90 и C-179/90), дело Loi Evin (C-262/02 и C-429/02).

(8) Регионален офис на СЗО за Европа, Alcohol in Europе, 2006.

(9) Alcohol in Europe: A public health perspective, Institute of Alcohol Studies, UK, 2006, въз основа на WHO Global Burden of Disease Study, Rehm et al, 2004. и 2005.

(10) Стратегия на ЕС относно алкохола, Европейска комисия, 2006.

(11) Стратегия на ЕС относно алкохола, Европейска комисия, 2006, и оценка на въздействието ѝ.

(12) Научно становище на научната група към Европейския форум по алкохол и здраве, 2009, и Impact of Alcohol Advertising and Media Exposure on Adolescent Alcohol Use:

A Systematic Review of Longitudinal Studies, 2009.

(13) Източник: Евростат, специални изчисления Rabinovich L et.al.

(14) Rabinovich L et al., The affordability of alcoholic beverages in the EU: understanding the link between alcohol affordability, consumption and harms, 2009.

(15) Комисия на СЗО за социалните детерминанти и алкохола: Equity and Social Determinants, справка на СЗО за Световната среща на експерти по алкохола, здравето и социалното развитие, 23 септември 2009 г., http://www.who.int/social_determinants/final_report/en/index.html

(16) Mats H et al., Alcohol consumption among elderly European Union citizens, 2009.

(17) J Rehm et al., Alcohol, Social Development and Infectious Disease, 2009.

(18) Регионална консултативна среща на СЗО в Копенхаген, 20—23 април 2009 г., http://www.who.int/substance_abuse/activities/globalstrategy/en/index.html

(19) Съобщение на Комисията от 24 октомври 2006 г. (14851/06, стр. 4).